Un bărbat în vârstă de 54 de ani, care lucra la reconstrucţia unui drum forestier în zona oraşului Călimăneşti, judeţul Vâlcea, a murit joi, după ce a fost prins sub un mal de pământ, anunță IPJ Vâlcea, citat de News.ro.
Incidentul a avut loc în zona Rostea din Călimăneşti, unde se face exploatare forestieră. Bărbatul, din localitatea Bujoreni, a fost îngropat de viu de un mal de pământ.
Când au ajuns echipajele de salvare la locul evenimentului, bărbatul fusese scos de sub pământ, însă era mort. Trupul neînsufleţit a fost transportat la Serviciul de Medicină Legală Vâlcea, pentru necropsie.
La faţa locului s-a intervenit cu o autospecială de stingere cu modul de descarcerare, o autospecială de descarcerare uşoară precum şi o ambulanţă.
„Pe o distanţă de aproximativ 7 km, deplasarea echipajelor la locul intervenţiei s-a desfăşurat prin fond forestier cu autoturisme 4×4 puse la dispoziţie de personalul exploatării forestiere, drumul fiind inaccesibil autospecialelor de intervenţie. A fost anunţat şi echipajul Salvamont Vâlcea, în vederea asigurării intervenţiei operative”, a informat și ISU Vâlcea.
Poliția a deschis un dosar penal pentru ucidere din culpă, neluarea măsurilor de sănătate şi securitate în muncă şi nerespectarea măsurilor legale de securitate şi sănătate în muncă. De asemenea, a fost sesizat şi Inspectoratul Teritorial de Muncă Vâlcea.